Աբդելսալամ ալ-Մաջալի

Աբդելսալամ ալ-Մաջալի (, ), հորդանանցի բժիշկ և քաղաքական գործիչ, երկու անգամ եղել է Հորդանանի վարչապետ (1993 թվականի մայիսի 29-ից մինչև 1995 թվականի հունվարի 7-ը և 1997 թվականի մարտի 9-ից մինչև 1998 թվականի օգոստոսի 20-ը)։

Կենսագրություն 
Մաջալին ծնվել է 1925 թվականի փետրվարի 18-ին, Անդրհորդանանի էմիրության Ալ-Կարակ քաղաքում 1949 թվականին բժշկության աստիճան է ստացել Դամասկոսի համալսարանից՝ ԼՕՌ մասնագետ, 1960 թվականին նրան շնորհվել է վիրաբույժների ամերիկյան քոլեջի կրթաթոշակ։ 1969-1971 թվականներին զբաղեցրել է Հորդանանի առողջապահության նախարարի պաշտոնը։ 1974 թվականին ստացել է Հաջեթեփեի համալսարանի պատվավոր դոկտորի կոչում։ 1976-1979 թվականներին եղել է Հորդանանի կրթության նախարար։

1980 թվականին որպես Հորդանանի թագավոր Հուսեյն I Իբն Թալալի խորհրդական, ծառայության է անցել վերջինիս պալատում։ 1993-1995 թվականներին եղել է վարչապետ, միաժամանակ՝ արտաքին գործերի և պաշտպանության նախարար։ Նրա օրոք, 1994 թվականի հոկտեմբերի 26-ին կնքվել է Իսրայելա-հորդանանյան հաշտության պայմանագիրը։ 1995 թվականի հունվարի 5-ին նա հրաժարական է տվել։ 1997-1998 թվականներին նա նորից ստանձնել է Հորդանանի վարչապետի պաշտոնը։

2003 թվականի հունվարին Մաջալին նշանակվել է անգլո-արաբական կազմակերպության հովանավոր կոմիտեի անդամ, իսկ 2013 թվականին՝ Իսլամական աշխարհի գիտությունների ակադեմիայի նախագահ։

Մաջալին մահացել է Ամմանի թագավոր Հուսեյնի անվան բժշկական կենտրոնում, 2023 թվականի հունվարի 3-ին՝ մոտ 98 տարեկան հասակում։

Ծանոթագրություններ

Արտաքին հղումներ 
Profile of Abdelsalam al-Majali

Դամասկոսի համալսարանի շրջանավարտներ